Eurooppaan saapuvien pakolaisten tilanne Kreikassa on tuoreen raportin mukaan katastrofaalinen.

Nuori poika katselee pakolaisten ja poliisien välistä kahakkaa lentokentän lähelle perustetulla pakolaisleirillä Ateenassa helmikuussa. ALL OVER PRESS

Harvardin yliopiston tekemän tuoreen selvityksen mukaan olot Kreikan pakolaisleireillä ovat kauhistuttavat.

- Kuulimme tapauksesta, jossa 4-vuotias tyttö oli raiskattu, pakolaisleirillä työskentelevä psykologi kertoi Harvardin tutkijoille.

Raiskausten ja prostituutioon pakottamisen uhrit eivät voi paeta mihinkään, koska he asuvat samoilla pakolaisleireillä kuin heidän hyväksikäyttäjänsäkin. Moni ei myöskään uskalla ilmoittaa rikoksista poliisille. Tämä johtaa osaltaan myös yhä pahenevaan koston kierteeseen.

Eräällä kreikkalaisella pakolaisleirillä yksi pakolaisista oli mennyt naimisiin alaikäisen tytön kanssa ja sen jälkeen raiskannut toisen pienen tytön. Tämän seurauksena muut pakolaiset olivat piesseet miehen pahasti.

Avustustyöntekijät ovat raportoineet pakolaisleireillä toimivista rikollisjengeistä, jotka terrorisoivat ihmisiä.

Harvardin yliopiston raportin mukaan lapsilla ei käytännössä ole pakolaisleireillä yhtään mitään suojaa rikollisia vastaan.

Kreikassa arvioidaan olevan yli 60 000 pakolaista, jotka pyrkivät syvemmälle Eurooppaan paremman elämän toivossa. He ovat saapuneet muun muassa Syyriasta, Afganistanista, Pakistanista, Iranista sekä muista Lähi-idän ja Pohjois-Afrikan maista.

Toisten pakolaisten lisäksi myös Kreikassa ja Italiassa toimivat ihmissalakuljettajat raiskaavat pakolaisia ja pakottavat näitä prostituoiduiksi. Monet pakolaiset joutuvat myös myymään itseään saadakseen ruokaa tai suojapaikan. Raiskausten ja prostituutioon pakottamisen uhreiksi joutuvat niin nuoret tytöt kuin pojatkin mutta myös aikuiset. Tilanteen Kreikassa odotetaan pahenevan tämän vuoden aikana entisestään.

Harvardin yliopiston raportista kertoivat useat brittilehdet.